Source: https://www.szcoportal.sk/33/vyska-dosiahnuteho-zdanitelneho-prijmu-uniqueidmRRWSbk196FPkyDafLfWAKMZRRfHpUrV82tZLOy9fEpOZ9yO7gehrQ/
Timestamp: 2018-08-22 03:50:55+00:00
Document Index: 16933769

Matched Legal Cases: ['§ 6', '§ 6', '§ 5', '§ 6', '§ 36', '§ 6', '§ 5', '§ 6', '§ 5', '§ 6', '§ 6', '§ 6']

Výška dosiahnutého zdaniteľného príjmu | SZČO online
5.3.11.8.3 Výška dosiahnutého zdaniteľného príjmu
Daňový bonus na vyživované dieťa žijúce s daňovníkom v domácnosti môže uplatniť len ten daňovník, ktorý v zdaňovacom období:
dosiahol zdaniteľné príjmy zo závislej činnosti aspoň vo výške šesť násobku minimálnej mzdy, alebo
dosiahol zdaniteľné príjmy z podnikania a inej samostatnej zárobkovej činnosti aspoň vo výške šesť násobku minimálnej mzdy a vykázal z týchto príjmov základ dane (čiastkový základ dane).
Výška minimálnej mzdy v roku 2017 je 435,00 € mesačne. Šesť násobok minimálnej mzdy pre rok 2017 predstavuje sumu 2 610,00 €.
Daňovník – živnostník dosiahol v roku 2017 zdaniteľné príjmy zo živnosti [§ 6 ods. 1 písm. b) ZDP] v sume 10 000,00 €, k týmto príjmom si uplatnil daňové výdavky v sume 10 500,00 € a vykázal daňovú stratu z príjmov z podnikania v sume 500,00 €. Daňovník nemá nárok na uplatnenie daňového bonusu, hoci dosiahol zdaniteľné príjmy podľa § 6 ods. 1 ZDP v sume vyššej ako 2 610,00 €, pretože z týchto príjmov nevykázal základ dane.
Príjmy podľa § 5 ZDP a § 6 ods. 1 a 2 ZDP sa pre účely uplatnenia daňového bonusu nespočítavajú. Znamená to, že daňovník musí dosiahnuť príjmy aspoň vo výške 6 násobku minimálnej mzdy buď v rámci príjmov zo závislej činnosti alebo v rámci príjmov z podnikania a inej samostatnej zárobkovej činnosti a zároveň pri týchto príjmoch musí vykázať základ dane.
Daňovník v priebehu roka 2017 dosiahol príjmy zo závislej činnosti v sume 1 900 €. U zamestnávateľa nemal podpísané vyhlásenie podľa § 36 ods. 6 ZDP a neuplatňoval si daňový bonus. Okrem príjmov zo závislej činnosti poberal daňovník aj príjmy podľa § 6 ods. 2 písm. a) ZDP vo výške 1 500 € a z týchto príjmov vykázal základ dane. Daňovník nemá nárok na priznanie a vyplatenie daňového bonusu, pretože ani pri príjmoch podľa § 5 ZDP ani pri príjmoch podľa § 6 ods. 1 a 2 ZDP nedosiahol výšku príjmov 2 610,00 €.
Ak však daňovník v zdaňovacom období poberal zdaniteľné príjmy podľa § 5 ZDP v sume nižšej ako 6 násobok minimálnej mzdy a zamestnávateľ mu priznal daňový bonus len v pomernej časti (t.j. aspoň v jednom mesiaci) a v tomto zdaňovacom období daňovník vykázal aj základ dane z príjmov podľa § 6 ods. 1 a 2 ZDP, môže si zostávajúcu pomernú časť daňového bonusu nepriznanú zamestnávateľom, uplatniť pri podaní daňového priznania a to aj v prípade, ak nedosiahne príjmy podľa § 6 ZDP vo výške šesť násobku minimálnej mzdy.
Daňovník bol v januári až apríli 2017 zamestnaný. U zamestnávateľa dosiahol každý mesiac zdaniteľný príjem vo výške 410 €. U zamestnávateľa mal podpísané vyhlásenie a uplatňoval si daňový bonus na dve deti. Zamestnávateľ mu za mesiace január až apríl 2017 priznal a vyplatil daňový bonus na dve deti vo výške 42,82 € mesačne. Od mája 2017 bol daňovník nezamestnaný. Od 01.12. 2017 začal podnikať a dosiahol príjmy zo živnosti [§ 6 ods. 1 písm. b) ZDP] vo výške 1 000 €. Pri vyčíslení základu dane uplatnil daňovník percentuálne výdavky a vykázal základ dane. Pri podaní daňového priznania si daňovník uplatní daňový bonus na obe vyživované deti na celý rok a to aj…